Хәерле көн, кадерле Девәтернә авыл җирлеге гражданнары, хөрмәтле Азат Рустемович, депутатлар, килгән кунаклар!

Бүген без Девәтернә авыл җирлегенең үткән 2020 елдагы эшчәнлегенә йомгак ясау, алдагы елга планлаштырылган эшләр, бурычлар, авыл җирлеге халкын борчыган проблемаларны чишу турында сөйләшер өчен, Девәтернә авыл җирлегендә җыенга җыелдык.

Һәр елдагыча Девәтернә авыл җирлеге үзенең эшен Россия Федерациясе законнарына, авыл җирлеге Уставына, социаль-экономик үсеш планына нигезләнеп башкарды.

Хәзер саннарда авыл җирлегенә кечкенә генә характеристика биреп китәм.

Девәтернә авыл җирлегендә 358 хуҗалык, шуларның 290ында бүгенге көндә кеше яши, җирлек буенча 562 кеше исәпләнә.

|  |  |  |  |  |  |
| --- | --- | --- | --- | --- | --- |
|  | хуҗалык | халык | пенсионер | студентлар | 17 яшькә кадәр балалар |
| Девәтернә | 212 | 363 | 123 | 16 | 61 |
| Нарат | 110 | 160 | 56 | 2 | 17 |
| Гали | 35 | 39 | 9 | 1 | 1 |
| Комсомолка | 1 | 0 | - | - | - |
| Барлыгы | 358 | 562 | 188 | 19 | 79 |

Безнең авыл жирлегендә хезмәт һәм тыл ветераннары – 14. Ирләре сугышта катнашкан, тол калган апалар 4 кеше исәпләнә. 2020 елда 11 кеше вафат булды, 2 бала дөньяга килде. Авылларда яшәү урыны буенча теркәлгән 562 кешенең 279ы ир-атлар -49,6%, 283 хатын-кыз – 50,4% тәшкил итә. Яшьләр буенча 17 яшькә чаклы 79 бала, 17-30 яшькә кадәр 82 кеше, 31-40 яшькә кадәр 46 кеше, 41-60 ка кадәр 194, 60 тан өлкәнрәкләр 161 кеше яши бүгенге көнгә. Авылда яшәүчеләрнең уртача яше 44 яшькә туры килә. Пенсия фонды тарафыннан 69 өлкән кешене тәрбияләү буенча кешеләр беркетелгән (1200 сумга).

2020 елда Девәтернәдән Зиятдинова Гөлҗан апага, Шайхутдинова Рәшидә апага, Нараттан Мансурова Нәҗибә апага 90 яшь тулды. Аларга хәерле картлык, якыннарының игелеген күреп гомер кичерүләрен телибез.

Губайдуллин Рәис абый да февраль аенда 90 яшьлек юбилеен билгеләгән иде, кызганыч, ул безнең арадан китте.

Көз көне үткән җыеннарда 2020 елгы юбилярларны әйтеп үткән идек. Ел азагында юбилейларын билгеләп үтүчеләр бар арабызда:

80 яшь - Шарипов Асфан Шәйхел улы

65 яшь - Гайнуллин Фирдәвес Вәли улы

60 яшь - Бакирова Әнсәрия Баян кызы, Хазиев Заһит Шәех улы

55 яшь - Газизов Фәнис Сәгыйть улы, Каримов Илдус Заһир улы

Хуҗалык кенәгәсендә учетта булган мал саннарын әйтеп үтәсе килә. 2021 елның 1 январена авыл җирлеге кенәгәсендә барлыгы 151 (2020 елның 1 январена 131) эре мөгезле терлек санала, 66 (59) сыер, 117 (82) сарык һәм кәҗә, 16 (8) ат, 860 (1107) кош-корт, 605 (630) баш умарталык теркәлгән. Ел дәвамында маллар санында үзгәрешләр булып тора.

Гали авылыннан Галин Дамир-Зөлфирәләр сыерларын 7 башка җиткерделәр, Фархушин Рафил-Гөлияләрдә – 5 баш, Рамазанов Фәнис-Рәсимәдә, Нараттан Фахриев Ринат-Раушанияләрдә 4 баш сыер бүгенге көндә. Баш санын арттырырга планлаштыручылар тагын бар. Фархушиннарның фермер хуҗалыгында бүгенге көндә 27 баш эре мөгезле терлек бар, шуларның 15е сыер.

Татарстан хөкүмәте сыер, кәҗә асраучыларга субсидияләр белән булыша. 2020 елда хуҗалык кенәгәсенә теркәлгән 58 баш сыерга ветмероприятие өчен бирелгән ярдәмне дә кертеп 203 мең 400 сум, 29 баш кәҗәгә 14 мең 500 сум ярдәм бүлеп бирде. Без алга таба да дәүләт шулай авыл кешесен ташламас дип ышанып калабыз. Шунсын искәртеп үтәм, субсидия 1 нче январьга хуҗалык кенәгәсендә теркәлгән сыер һәм кәҗәләр өчен бирелә. Ветмероприятие өчен ярдәм язгы вакцинация вакытында булган сыерлар өчен һәм алдан түләгәнлеккә квитанция нигезендә түләнә.

Халыктан сөт җыю буенча

Девәтернә, Галидән сөтне Исәнбайдан Мухамадиев Рәис килеп алып китә, декабрь ае өчен литрына 20 сум белән расчет ясалган. Элекке айларда 19 сум белән түләнгән. 2020 елда барлыгы 78 мең алты йөз унтугыз л сөт тапшырылган.

Сөт тапшыручы хуҗалыклар:

Галидән:

Фархушин Флюр, Гөлчирә – кырык мең сиксән л (җиде йөз илле җиде мең сумлык).

Рамазанов Фәнис, Рәсимә – ундүрт мең өч йөз л (ике йөз җитмеш бер мең сумлык)

Галин Дамир, Зөлфирә – унөч мең алты йөз л (ике йөз илле тугыз мең сумлык)

Фархушин Рафил, Гөлия – сигез мең җиде йөз л (йөз алтмыш биш мең алты йөз сумлык)

Галиләр булдыралар!

Девәтернәдән:

Абдуллина Диләрә – алты йөз унөч л (унбер мен бер йөз кырык сумлык)

Гараев Фәнил, Гөлйөзем – биш йөз җитмеш җиде л (ун мең сигез йөз илле сумлык)

Габдрахманов Альберт, Ләйсирә - биш йөз җитмеш биш л (ун мең тугыз йөз җитмеш сумлык)

Наратта җыелган сөтне Губайдуллин Ринас Әгерҗегә алып китә иде. Сөт тапшыручылар аз булу сәбәпле, марттан Наратка килми башлады.

Январь-февраль айларына шулай ук бер литрына 19 сум белән исәп-хисап ясалган. 2020 елда барлыгы бер мең алты йөз алтмыш алты л сөт җыеп тапшырылган.

Наратта сөт тапшыручылар:

Мусина Рузилә – бер мең егерме бер л (унтугыз мең дүрт йөз сумлык)

Фахриев Ринат, Раушания – дүрт йөз сиксән ике л (тугыз мең бер йөз илле сумлык)

Узган 2020 ел тарихи вакыйгаларга бай булды. Март аенда Бөек Җиңүнең 75 еллыгы уңаеннан бәйрәм чаралары узды, җирлектә яшәүче 18 тыл ветеранына юбилей медале тапшырылды.

9 нчы майда авыллардагы Бөек Ватан сугышы каһарманнары хөрмәтенә куелган һәйкәлләргә веноклар салынды, тыл ветераннарына район Башлыгы Макаров В.В., Дәүләт Советы депутаты Шәрәфиев Э.С. тан бүләкләр, бәйрәм котлавы, ТР Президенты исеменнән котлау открыткалары, дисклар тапшырылды. Җирлектә яшәүче тыл ветераннарына, сугышчы-интернационалистларга, сугыш чоры ятимнәренә – барлыгы 45 кешегә авыл җирлеге исеменнән продуктлар җыелмасы таратылды.

2020 нче елның 25 нче июнь – 1 нче июль көннәрендә Россия Федерациясе Конституциясенә үзгәрешләр кертү буенча гомумроссия тавыш бирүләр узды.

11-13 нче сентябрь көннәрендә Татарстан Республикасы Президенты һәм дүртенче чакырылыш Татарстан Республикасы Әгерҗе муниципаль районы Девәтернә авыл җирлеге Советы депутатларын сайлаулар үтте.

Безнең җирлектә дә үз округлары буенча 7 депутат сайланды:

Тимуршин Илшат Габделхай улы, Муратов Камил Нургаян улы, Габбасов Айнур Габделнур улы, Загретдинов Ирек Рафаил улы, Камаев Ирек Мулламөхәмәт улы, Фахриев Зиннур Хәйдәр улы, Юсупов Фәнис Миннефаяз улы.

Шулай ук 2020 нче елда Валеев Азат Рөстәм улы Татарстан Республикасы Әгерҗе муницпаль районы Башлыгы итеп билгеләнде.

2020 нче ел язында ковид пандемиясе белән бәйле рәвештә чикләүләр кертелде, әлеге авыруны санамаганда, узган ел бик уңышлы ел булып истә калды. Аллага шөкер, язы да, җәе-көзе дә, бигрәк тә игенчелектә эшләгән, терлекчелек тармакларына, авыл халкына уңайлы килде. Бар нәрсә уңды, ялкауланып ятмаган кешенең алдагы унышка кадәр бөтен нәрсә җитәрлек әзерләнде, Аллага шөкер. Исән-имин кышларны чыгып, алдагы ел да шундый уңышлы килсен дип теләп торыйк.

Безнең җирлектә Фархушиннар фермерлык хуҗалыгы әйбәт кенә эшләп килә. Барлыгы 176 га җирне пайщиклардан арендага алып эшкәртәләр алар. Аренда өчен халыкка яхшы сыйфатлы бодай бирделәр. Бүгенге көндә пай җирләрен оформить итү ..

Нарат авылыннан Зариповлар гаиләсе үзләренең пай җирләрен алып эшкәртергә теләк белдерде.

Уңышлы гына эш алып баручы Шарипов Илшат гаиләсе үрнәгендә көченнән килгән хуҗалыкларга пай җирләрен алып эшкәртергә бөтен мөмкинлекләр бар, иптәшләр.

Ел әйләнәсендә авыл җирлеге нинди эшләр башкара сон?

Авылларны су белән тәэмин итү, урамнарны яктырту, юлларны төзекләндерү, янгын куркынычсызлыгын булдыру, чүплекләрне тәртиптә тоту, хуҗасыз урам этләре белән көрәшү, өмәләр оештыру, бәйрәм чараларын уздыруга булышу, ветераннарны һәм өлкәннәрне котлау-хөрмәтләү, авыл җирлеге гражданнарынын бик күп төрле сорауларын, мөрәҗәгатьләрен вакытында һәм тиешенчә хәл итү, онлайн-семинарлар, район оешмалары тарафыннан халыкны дистанцион кабул итүне оештыру, авыр тормыш хәлендә һәм куркыныч төркемгә керүче гаиләләрдә профилактик чаралар күрү яки булышу, ялгыз яшәүче өлкәннәр, опекуннарның өйләрендә булу кебек күп төрле безнең вазыйфага керүче-кермәүче эшләр башкарырга туры килә.

80 яшьтән узган өлкәннәрне тәрбияләү буенча компенсация 1200 сум өчен документлар эшлибез. Олы кешеләр Әгерҗегә барып йөрмәсен өчен, Пенсия фондына электрон заявлениеләр җибәреп торабыз.

Мөрәҗәгать итүчеләргә Госуслугида шәхси кабинетлар ачабыз, логин-парольләр алырга ярдәм итәбез.

Пропискадан төшүче яки үлгән кешеләргә чүп өчен квитанцияләр килмәсен өчен Гринта оешмасына документлар җибәрәбез.

Пай җирләрен үлгән кешеләр исеменнән төшерү өчен без судка документлар әзерләп тапшырабыз. Наследниклары үзләренә рәсмиләштерергә теләк белдермәсә, файдаланмый торган пай җире авыл җирлегенә резервка күчерелә.

Узган ел “Ярдәм янәшә” акциясе кысаларында азык-төлек җыелмалары алып кайтып тарату оештырылды. Азык-төлек җыелмаларын алты категория кешеләр алды. Алар-яшәү минимумыннан түбәнрәк керемле 65 яшьтән өлкәнрәк булган ялгыз яшәүче гражданнар, сигез яшьтән өлкәнрәк балалары булган аз керемле гаиләләр, социаль куркыныч хәлдә булган гаиләләр һәм опека һәм попечительлек буенча вазыйфалары түләүсез нигездә башкарыла торган гаиләләр. Азык-төлек алучылар исемлеге Татарстан Республикасы Хезмәт, мәшгульлек һәм социаль яклау министрлыгы тарафыннан билгеләнде. Безнең җирлек буенча шундый 17 гаиләгә 22 азык-төлек җыелмасы бирелде.

Шулай ук авыл җирлеге өстендә мөлкәт, җир, транспорт налогларын жыю. Ел саен кабатлана инде, почта аша налог квитанцияләре килмәсә, безгә мөрәҗәгать итегез. Квитанцияләрне алып кайтабыз, бездә дә түләргә була, почтада да. Һәр елның 1 нче декабренә кадәр налогларны түләп бетерергә кирәк, аннан соң һәр көн өчен пеня чутлана башлый. Безнең авыл җирлеге халкы ел азагына барлык налогларын туләү буенча районда алдагы урыннарда булды. 31 нче декабрьгә үтәлеш 94,9 % иде.

Ә инде безнең көчтән килми торган эшләр килеп чыкса, без ярдәмгә клуб-китапханә, башка учреждение эшчеләрен, мәктәп коллективын, авыл халкын ярдәмгә чакырабыз һәм ел барышында алар белән бергә күп кенә эшләр башкарабыз.

Соңгы елларда кертелгән яңалыкларның тагын берсе, 2018 ел башыннан каты көнкүреш калдыкларын махсус машина килеп алып китә. Машина билгеле вакытта график буенча килә. Язын-көзен генә машина керәлми торган урамда яшәүчеләргә чүпне чыгарырга туры килә инде. Төзелеш материалларын капка төбенә өеп, машинага урамнан үтәргә комачау тудырмаска гына кирәк.

Шуны әйтәсе килә, полиэтилен пакет, чүпрәк, пластмасс шешәләрне кайберләребез һаман авыл читендәге чүплеккә илтеп түгүен дәвам итә. Хуҗалыктагы агач калдыкларын, бакча чүпләрен тиешле урынга гына түгүегезне сорыйм. Тирес түгү катгый тыела!!! Каты-көнкүреш калдыкларын (полиэтилен, пластмасс һ.б.) машинага гына чыгарырга кирәклеген искәртәм, машинага чыгарырдай калдыкны чүплеккә илтеп аудармыйк инде. Авылларда бар һаман да чүпне теләсә кая түгүчеләр дә. Аларның чирдер инде ул. Чүплеккә төшеп тә, керү белән түгүчеләр дә бар. Нигә шулай эшләргә, мондый кешене аңлап булмый. Квитанция буенча чүп өчен акча түлибез, дөрес, түләмәүчеләр дә юк түгел. Ай саен түләп барсаң, сумма күп түгел, иптәшләр, бер кешегә 97 сум 41 тиен, зур бурычка әйләнгәнче көтмәскә кирәк.

Заманалар авыр дисәк тә, авыл җирлегендә соңгы елларда алга китеш әз-мәз күренә. Авылларга күченеп кайтучылар бар, яңа өйләр, хуҗалыклар торгызыла.

Өч авылда да зыяратлар тәртипкә китерелде, мәчетләр эчтән дә, тыштан да матурая.

Узган ел Девәтернә авыл зыяратына ярдәм итү нияте белән Габбасов Айнур, Шакиров Илһам, Шарипов Илһамнар 160 метр койма тотарлык тимер профиль кайтарттылар. Материалларны Ахмадишин Рафинад алып кайтты.

Салагыштан Мухамадиев Мансур Гали, Девәтернә авыллары зыяратына әзер ләхет такталары җибәрде.

Девәтернә авыл мәчете территориясен койма белән әйләндереп алу эшенә акчалата ярдәм күрсәткән Хөснетдинов Фәрит гаиләсе (6000 сум акча), Шарипов Фәнис гаиләсе (6000 сум акча), профиль алуга өлеш керткән Фатхетдинов Альмирларга зур рәхмәтебезне белдерәбез, гаиләләренә иминлек, эшләрендә уңышлар телибез. Үз изгелегегез үзегезгә меңе белән кайтсын.

Зур кыенлыклар белән булса да су булдырыла Гали авылында.

Узган елның язында Девятерняда электр счетчикларын урамга күчерү эше башкарылды.

Шулай ук Югары, Су юлы урамнарына вак таш җәелде. Язгы-көзге айларда керерлек-чыгарлык түгел иде.

Күп кенә кеше газетадан укып, кешеләрдән ишетеп, башка авылларда үзара салым акчасына щебенкалы юллар салалар, бездә нигә юк микән диючеләр бардыр. Без дә сала алабыз, иптәшләр, әгәр дә ел саен 1000 сум акча җыйсак. Моңа беркем дә риза булмас. 2021 нче елда Совет урамында мәчеттән алып Загретдинова Зәйтүнә апаларга кадәр 600 м юлга щебенка салыначак.

2022 нче елда Яңа урамда шундый эшләр планлаштырыла.

Моңарчы түзгәнбез, түзик. Ике ел хәзер үтеп китә. Халык акчасын тиккә әрәм итмик, иптәшләр.

Ел дәвамында су белән тәэмин итүдә өзеклек булганы юк. Проблема килеп туган очракта, тиз арада хәл ителә сезнең ярдәм белән. Узган елның февралендә, майда, менә 8 нче февральдә насос алыштыруда ярдәм күрсәткән иптәшләр, сезгә зур рәхмәт! (Исемлек экранда) Егетләргә кайнар чәй әзерләгән Назмутдинова Ләрисәгә, крановщикка кайнар ризык әзерләп биргән өчен Гатауллин Гөлүсә апага да рәхмәтлебез. Сүземне дәвам итеп, 2020 нче елда Нарат, Девәтернә авылы башняларын эшләтү өчен барлыгы 176 мең 900 сумлык электроэнергия тотылган.

Хөрмәтле иптәшләр, судан файдаланган өчен айлык түләү тарифларын аңлатып китәм.

Колонкадан су алу – 1 кешегә 25 сум

Өйдән су алу – 30 сум

Сыерга – 30 сум

Атка – 35 сум

Бозауга – 20 сум

Сарык һәм кәҗәләргә – 15 сум

Автомашина юу –100 сум (елга бер тапкыр)

Җәйге айларда бакчага су сибу – 150 сум

Ялгыз кешеләргә – 80 сум (елга бер тапкыр)

Су буенча проблемалар да юк түгел. Совет урамында Шакиров Әнвәр абыйларга таба су акрын килә, аны обязательно караячакбыз, ике колонка яңаны алып урнаштырасы бар. Скважинаны юдыру турында уйлыйбыз.

Шулай ук Девятерня авылында башня авария хәлендә, ел саен фундаменты авыша, башняның авып китү куркынычы бар, скважина эчендә насос, торба кисәкләре бар, чистарту кирәк. Бу бик куркыныч, авыл сусыз калырга мөмкин, 3-4 ел элек планда “Чиста су” программасына керү мөмкинлеге бар иде. Кризис булу сәбәпле, акча юк. Гали авылыныкы да яртылаш кына эшләнде шул сәбәпле.

2020 нче елга үзара салым күләмен билгеләү буенча җыеннар 2019 елның көзендә үтте. Җыеннар Нарат авылында, Девәтернә, Гали авылларында үткәрелде. Элекке елларда без башка авыл җирлекләре кебек үзара салым акчасының күләмен арттырмадык, 250 сум күләмендә тоттык. Ләкин замана үзгәреп китте, “Ак Барс” агрофирмасы юкка чыкты, безнең баланста торган ЮМЗ тракторы 1973 елгы, эшләрлек түгел, исеме генә бар аның, юлларны ачарга кирәк, чүплекләрне эттерергә, урамнарны төзекләндерергә кирәк, ә моның өчен техникасыз булмый иде.

Җыеннарга кадәр авылларның абруйлы кешеләре, депутатлар һәм район җитәкчелеге белән киңәшкәч, үзара салым акчасының күләмен 1000 сум итәргә һәм халыктан ел буена суга акча җыймаска дип уйлаштык һәм җыеннарның көн тәртибенә шул сумманы куйдык. Авыл җирлеге халкынын күпчелеге җыеннарда катнашып, әйе дип тавыш бирде. Узган ел су өчен акча җыймадык. 2019 елда су налогы 73мең 101 сум җыелган булган.

Үзара салымны 1000 сумга кую турында мин күптән уйланып йөргән идем инде. Чөнки кулыңда эшләргә техника булмау бик кыен. Рәхмәт, алдагы елларда Ак Барс бар иде. Аннан сон авылда кемнең техникасы бар, юк димәделәр, любой вакытта булыштылар. Узган ел башка чара калмагач, Кадыбаш авыл җирлеге җитәкчесе Рамазанов Илфат абыйга барып сөйләштек һәм кыш буе авылларыбыз урамнары аның тракторы белән ачылды. Бик зур рәхмәт аңа.

Шуннан сон инде без киңәшләшеп, үзара салымны 1000 сум итеп куйдык. Җыюы бик авыр булса да, халык дөрес аңлады, вакытында тиешле акчаны җыеп тапшырып, кирәкле техниканы алып кайттык. Зур рәхмәт авыл җирлеге халкына.

Безнең җыйган акча тракторга гына түгел, бульдозер һәм башка әйберләр алырга да җитте.

Бу тракторның рәхәтен, файдасын күрергә язсын.

Тракторны алып кайткан көннән ышанычлы кешегә Фазлиев Илдарга тапшырдык. Без аны инде бөтен җирен карап, ныгыттык. Бөтен нәрсә белән комплект бүген трактор. Имин генә, ватылмый эшләсен.

330 мең 750 сум акча җыелып банкка тапшырылды, хөкүмәт өстәп 1миллион 323 мең сум бирде. Җирлектәге торак пунктлар чикләрендә төзекләндерү, тәртиптә тоту буенча эшләр башкару өчен 1 миллион 402 мең 333 сумга МТЗ-82 тракторы; 85 мең сумга бульдозер, 21 мең 417 сум – кирәкле запас частьлар алынды.

Бу тракторны авыл җирлегенә генә түгел, авыл халкы хуҗалык кирәк-ярагына да файдаланып булачак. Атна саен чүплекләрне эттереп торабыз, күп чыгымнар тотып трактор яллыйсы юк. Көздән кеше тормый торган хуҗалык тирәләрендә җәй буе үскән чүпләр эттерелде. Алга таба да бу эшләрне дәвам итәрбез.

Бүгенге көндә тракторыбыз, Аллага шөкер, эшли. Иртәнге өчтә уже юлларны ачарга чыга. Кеше эшкә, магазинга барганчы, юлларны ачарга тырышабыз. Трактористның хезмәт хакы булды, Аллага шөкер, рәхмәт сезгә, Азат Рустемович. Ләкин ГСМ белән проблемалар бар.

Шулай ук яңа тракторга Азат Рустемович ярдәме белән 21 мең биш йөз сум техобслуживаниегә акча күчердек һәм тракторга ел ярым гарантия булдырылды. Бу вакыт эчендә тракторның кайсы җире ватылса да, бушлай көйләячәкләр. Валмасын гына.

Җыелган үзара салым акчалары тагын өстәмә нинди эшләрдә тотылды соң:

- 66 мең сумга Девәтернә, Нарат авылы урамнарын яктырту өчен экономияле светодиодлы яктырткычлар сатып алынды; 2020 елда 65 шт светодиодлы лампа куелды өч авылда. Алга таба үзара салым акчасына өстәмә тагын шуның чаклы фонарь алырга кирәк өч авылга. Барысы 140 лампа яна авылларда. Искәртеп үтәсем килә, урам уты өчен генә дә 2019 елда 380 мең сум акча күчерелгән. Ә 2020 елда урам утларын яктыртыр өчен 309 мең 645 сум акча сарыф ителгән бюджеттан. Чагыштырып караганда, светодиодлы лампаларга күчү урам уты буенча экономияләүгә мөмкинлек бирде. 2019 нчы елның декабрендә урам утлары өчен 43 мең 500 сум тотылган булса, 2020 нче елның декабрендә 30 мең 900 сум күчерелгән.

- Девәтернә, Нарат авылындагы скважиналар өчен насослар, материаллар сатып алу һәм ремонтлау өчен , автокранга түләүгә 79 мең сум тотылды;

Үзара салымны түләмәүчеләр дә бар, исемлеге экранда

2020 нче елның 30 нчы октябрендә кабул ителгән карар нигезендә

Гражданнар җыенына чыгарыла торган сорау итеп расланды: «2021 елда Татарстан Республикасы Әгерҗе муниципаль районының «Девәтернә авыл җирлеге» муниципаль берәмлегенең Девәтернә торак пункты территориясендә, I төркем инвалидлардан, 80 яшькә җиткән ялгыз өлкән гражданнардан (балалары булмаган), көндезге формада белем алучы студентлардан, Россия Армиясендә хезмәт итүче һәм иректән мәхрүм итү урыннарындагы затлардан тыш, балигъ булган һәр кешедән 350 сум күләмендә үзара салым чаралары җыюны кертүгә һәм алардан җирле әһәмияттәге мәсьәләләрне хәл итүгә түбәндәге эшләрне башкару өчен файдалануга ризамы:

1. Тракторны карап тоту һәм аңа хезмәт күрсәтү, өстәмә җиһазлар (төягеч, чапкыч, тагылма җайланмалар, арба) сатып алу.

2. Девәтернә авыл җирлегенә керүче торак пунктлар урамнарын яктыртуны карап тоту (лампаларны, дроссельләрне, яңа фонарьлар сатып алу, урнаштыру һәм алмаштыру) өлешендә гамәлләр.

3. Девәтернә, Нарат, Гали торак пунктларын су белән тәэмин итү өчен тирәнлек насослары һәм материаллар сатып алу, ремонтлау, хезмәт күрсәтү. (кран, экскаватор)

4. Девәтернә авыл җирлегенә керүче торак пунктлары урамнарын кардан чистарту (ГСМ, майлар сатып алу) – трактор өчен.

5. Янгын автомашинасын карап тоту, ремонтлау, ГСМ, янгын автомашинасын йөртүчегә хезмәт килешүе буенча түләү.Менә пожарный машинага килгәндә, бүгенге көндә шоферы мең сум акча ала, ел буе машинаны төзек хәлдә тота. Шуңа күрә, бюджетта акча булмау сәбәпле, аның хезмәт хакын үзара салымны арттырып түләргә дигән идек.

6. Девәтернә, Нарат, Гали авылларында хуҗасыз йортларны карап тоту, фасадларның тышкы кыяфәтен төзекләндерү (агач материаллар, торбалар, профильләр алу).

(Елдан-ел тормый торган хуҗасыз өйләр арта, коймалар авып ята, шуңа күрә бу эшне быел башлап карыйк әле.)

Искәртеп үтәсе килә, иптәшләр, безнең авыл җирлегендә үзара салым күләме районда иң азы,350 сум тәшкил итә.

Бу эшләрнең авыл җирлеге өчен барсы да мөһим дип саныйм. Алдагы елларда да Татарстан хөкүмәте авылларны шулай поддержать итсә шәп булыр иде.

Шуңа күрә дә бу мөһим дип караган эшләргә шушы акча җитәргә тиештер дип уйлыйм.

Пропискада авылда булып, үзләре шәһәрдә яшәүчеләр, пропискасыз авылда яшәүчеләр, җәйгә генә кайтучыларның күпчелеге аңлап, үзләре акча китереп тапшыра. Рәхмәт аларга.

Шулай ук минем фикерем, дачниклар да үзара салым акчасын түләргә тиештер димен, чөнки судан-уттан, бөтен нәрсәдән файдалана алалар, моңа халык бертавыштан риза булды.

Девәтернә авыл җирлегендә, иптәшләр, халыкка тормыш итәр өчен барлык уңайлыклар тудырылган дияргә була. Авыл җирлеге, мәдәният йорты, китапханә, сәламәтлек саклау, белем бирү учреждениесе, почта бүлеге, магазиннар халыкка хезмәт күрсәтә. Менә шушы оешма җитәкчеләре, эшчеләре белән берлектә без ел әйләнәсе безнең авыл җирлеге халкына хезмәт итәбез.

**Девәтернә төп гомуми белем бирү мәктәбендә Габбасов Айнур Габделнур улы** җитәкчелегендә 33 бала белем ала, 7 бала Нараттан килеп укый. Аларны автобус йөртә. 10 бала мәктәпкәчә яшьтәге балалар төркемендә тәрбияләнә. 14 укытучы һәм тәрбияче, 11 техник хезмәткәр бар. Мәктәбебездә укыту-тәрбия эшен алып бару өчен бөтен уңайлыклар бар,здание җылы, якты. Мәктәптә 5-9 нчы сыйныф укучыларын көн саен 2 тапкыр кайнар ризык белән тәэмин итү оештырылган, Россия Федерациясе Президенты Владимир Путин башлангыч сыйныф  укучыларын **бушлай** кайнар ризык белән тәэмин итүне йөкләде, безнең мәктәптә дә башлангыч сыйныфлар бушлай туклана. Ризыкның сыйфаты яхшы.Укучыларнын, укытучыларның уңышлары күп. Алга таба да сезнең бердәм коллективка уңышлы уку еллары насыйп итсен.

Быел мәктәптә республика программасы буенча универсаль спорт мәйданчыгы төзеләчәк, проект эшләре бара.

Авыл мәктәпләренең проблемасы бер инде, ул да булса балаларның аз булуы. Сонгы елларда, әйткәнемчә, авылларга яшь гаиләләр кайта башлады, авылдагы яшьләр гаилә корып, балалар алып кайталар, шуңа күрә мәктәбебезнең киләчәге бар дип өмет белән яшик әле, җәмәгать.

Безнең авыл җирлегендә 2 мәдәният учреждениесе эшли. Девәтернә мәдәният йортында Арсланов Фәнис җитәкчелегендә коллектив оешкан төстә эшләп килә. Барлык бәйрәмнәр, кичәләр матур үткәрелә. Мәдәният йортында теннис, бильярд бар, кичләрен авыл кешеләре генә түгел, күрше авыллардан да килеп, шөгыльләнәләр. Пандемия сәбәпле, узган ел барлык чаралар онлайн форматта үткәрелде. Безнең инде Фәнис белән клуб аерым, авыл җирлеге аерым дигән нәрсә юк. Барлык җәмәгать эшләрен бергә-бергә башкарабыз, Аллага шокер.

Пандемия сәбәпле узган ел кайбер бәйрәмнәр, кызганычка каршы, оештырылмый калды, кайберләре яңа форматта үтте.

Мәсәлән, яңалык буларак декабрьдә район буенча Яңа ел чыршысы ачылу чаралары узды. Бездә 12 нче декабрьдә үткән әлеге чара бик күңелле оештырылган иде.

Инвалидлар декадасы кысаларында җирлектә яшәүче физик мөмкинлекләре чикле булган 54 гражданга авыл җирлеге, Девәтернә инвалидлар оешмасы, мәдәният йорты белән берлектә продуктлар җыелмасы әзерләп таратылды, бу изге эшкә шулай ук авылыбызның миһербанлы кешеләре дә үз өлешләрен кертте.

Балмаскарад та авыл үзәгендә бик күңелле үтте.

Безнең иң зур проблема Нарат клубы буенча. 1938 нче елда төзелгән клуб бүген җимерек хәлдә. Ничә еллар инде яңа клуб дип хыялланабыз, нәтиҗәсе юк. Азат Рустемович, әле ул безнең клуб кына түгел, сайлау участогы да. Көз булачак Россия Федерациясе дәүләт думасына депутатлар сайлауларын ничек үткәрербез, белмим. Бар ышаныч сездә, Азат Рустемович.

Безнең авыл җирлегендә бердәнбер китапханә эшләп килә. Аның җитәкчесе Ләрисә үзенең эшен бик яратып башкара, ел саен яңа китаплар белән тулыландырып тора, газета-журналлар, интернет бар, төрле чаралар үткәрелә китапханәдә.

**Девәтернә авыл җирлегендэ халыкка 2 медицина учреждениесе хезмәт күрсәтә иде.** Ләкин эш шартлары бик кыен булу сәбәпле Нарат фельдшерлык пункты хезмәткәре эштән китәргә мәҗбүр булды. Чөнки кыш айларында җылылык булмаганлыктан, эшләрлек түгел иде. Бик кыен, чөнки Нарат авылында өлкән яшьтәгеләр күп, 90 яшьтән узган 5 кеше яши. Шуңа күрә, Азат Рустемович, сезнең ярдәмегез кирәк.

Ә Девятерня фельдшерлык-акушерлек пункты яңа, медикларга һәм авыл халкына кирәкле булган бар уңайлыклар да бар. Авыл уртасында. Халык та, без дә медиклар эшеннән бик канәгать.

**Авыл халкына, бигрәк тә, пенсионер апаларга, абыйларга унайлы һәм кирәкле булган почта бүлекчәсе** 3 авылга хезмәт күрсәтә. 2020 елда барлыгы 28 млн алты йөз дүрт мең сум пенсия өләшенгән, почтадан пенсия алучылар бездә 161 кеше,уртача пенсия авыл җирлегендә ундүрт мең сигез йөз сум тәшкил итә.Ай саен 139 кеше уртача туксан җиде мен сум субсидия алган, ел дәвамында унөч миллион дүрт йөз сиксән мең сум субсидия бирелгән. Эш урыннары бик уңайлы, хезмәт хаклары югары булмаса да, график нигезендә пенсияләр, субсидияләр, газета-журналлар вакытында бирелә-таратыла, хезмәтегез өчен рәхмәт сезгә, Гөлчәчәк, Эльза, Гөлнур апа.

Азат Рустемович, монда да зур проблема, кышкы җылылык буенча. Кыш көннәрендә бик салкында утыралар, әгәр дә авыл җирлеге булышмаса, алар беркемгә дә кирәкми. ..

**Социаль хезмәт күрсәтү** эшендә Галина Зөлфирә, Рамазанова Рәсимә, Ясавиева Алияләр үзләренә беркетелгән 18 кешене үз туганнары кебек тәрбиялиләр, аларның эшләре бик авыр һәм җаваплы. Галина Зөлфирә атнаның 5 көнендә хәтта Галидән Наратка кадәр җәяү эшкә йөри. Безнең өлкәннәребез аларның эшеннән бик кәнәгать. Рәхмәт сезгә, кызлар!

Алган зарплаталарны, пенсияләрне туздырыр өчен бездә ИП Шарипов һәм ИП Симаковларның 3 **сату нокталары (точкалары)** эшли, андагы сатучы кызлар халыкка ягымлы, тырыш. Киштәләрдә товарлар өзелеп тормый, кирәкле әйберләргә заказ биреп була. Кибет киштәләрендә товар булып торсын, сатып алучылар һәрчак канәгать калсын, дигән теләктә калабыз.

Гали авылына райпоның күчмә сату ноктасы һәр җомга килеп хезмәт күрсәтә, ассортимент әйбәт, халык бик кәнәгать. Девятерняга һәр атнаның пәнҗешәмбе көнендә шулай ук автолавка килә.

Бүгенге көндә авыл җирлегендә эшләр өчен бик авыр, бөтен нәрсәгә дә акча бүленми, акча җитми, күп кенә күмәк эшләрне халык ярдәме белән эшлибез, 3 авылда да халык бик теләп булыша. Авыл җирлеге исеменнән, үземнең исемнән сезнең ярдәмегез өчен зур рәхмәт. Ә инде башка чыгымнар кирәк, матди ярдәм кирәк булса, Ахметов Рафаэль, Загретдинов Ирек, Бакиров Муллаҗан, Шарипов Илшатлар һәрвакыт ярдәмгә киләләр. Техника кирәк булганда Шакиров Илһам-Әнвәрләр, Тимуршин Фәнис, Рамазанов Рифкать, Арсланов Фәнис һәм башкалар булыша, рәхмәт аларга.

Девәтернә авыл җирлеге территориясендә зур изгелек кылган кеше турында аерым әйтеп китмәү дөрес булмас.

Ахметов Рафаэль турында. Уткән елларда ул Девәтернә авылының зират өен бөтен чыгымнарын күтәреп, өр-яңадан ясатты. Нарат авыл мәчетен тышкы яктан тышлатты, мәчетне яңа тимер койма белән әйләндереп алды. Шулай ук Девәтернә авыл чишмәсен яңарту чыгымнарын тулысынча күтәрде. Андагы эшләрне җәй көне Арсланов Фәнис, Бакиров Камилләр башкарды.

Бөек Җиңүнең 75 еллыгы уңаеннан, сугыш кырында һәлак булган бабасы истәлегенә, Гали авылыннан китеп һәлак булган һәм яу кырыннан кайтып вафат булган ветераннар истәлегенә безнең белән бергә һәйкәл төзергә алынды һәм ТАССРның 100 еллыгы уңаеннан, Республика көне алдыннан, 29 нчы август көнне әлеге һәйкәлне ачу тантанасы булды.

Тантаналы чарада Девәтернә авыл җирлеге, мәдәният йорты хезмәткәрләре, әлеге һәйкәлне төзүдә төп иганәче, Гали авылында туып, бүгенге көндә Чаллы шәһәрендә яшәүче игелекле эшмәкәр Әхмәтов Р.М., мәктәп директоры Габбасов А.Г., Гали авылы халкы, кайткан кунаклар катнашты.Ә алдагы елларда аның планында Девәтернә авыл мәчете түбәсенең калаен алыштыру. Барлык изге эшләрең өчен авыл җирлеге халкы исеменнән зур рәхмәт, кылган яхшылыкларын үзеңә, гаиләңә, туганнарыңа, әниеңә, балаларыңа әйләнеп кайтсын.

Җирлек халкына күрсәткән ярдәмен истә тотып, Рафаэль Минегаян улына “ТАССРның 100 еллыгы” истәлек билгесе тапшырылды.

**Безнең авыл җирлегендә, әйткәнемчә, “Агро-Кама” агрофирмасы Нарат бүлекчәсе эш алып бара иде, бүлекчә мөлкәте 2019 нчы елда яңа инвестор “Тугызбуй” агрофирмасына күчте**. Мин ышанам, Айрат Хакимьянович, авыл халкын обижать итмәс (кимсетмәс) дип,

Узган ел пай җирләре өчен бирелгән ашлыкның сыйфаты бик яхшы иде. Тугызбуй җәмгыяте ашлыкны яңа свидетельстволары булган кешеләргә генә бирде. Бүгенге көндә яңартылмаган свидетельстволар бар икән, яңартыгыз, наследство оформить итегез, сезнең белән Тугызбуй килешү төзеп, алдагы елда исемлеккә кертелеп, ашлык биреләчәк.

**Таттрансгаз**

Өч авылыбызны газ белән тәэмин итүдә Шакиров Илһамның эшен дә искә алып китми булмас, чөнки ул үзенең эшенең чын остасы, Рәхмәт аңа.

Безнең авыл җирлегендә үзебезнең егерь дә бар: Хузиахметов Мансур, ул эшли башлаганнан бирле балык тоту, җәнлекләрне аулау тәртипкә салынды, югалып баручы җәнлекләрнен саны арта, Аллага шөкер.

Быелгы ел Татарстан Республикасында Туган телләр һәм халыклар бердәмлеге елы, Россия Федерациясендә Фән һәм технологияләр елы дип игълан ителде. Җирлектә ел дәвамында авыл җирлеге тарафыннан да, мәдәният йорты тарафыннан да үткәреләсе чаралар шуларга бәйләп планлаштырылачак.

2021 нче елда илкүләм вакыйгалардан Бөтенроссия халык санын алу, авыл хуҗалыгы исәбен алу, сентябрьдә Россия Федерациясе дәүләт думасына депутатлар сайлаулар көтелә.

Йомгаклап, шуны әйтәсе килә. Бөтен эшебез сезнең күз алдында. Халык сораулары вакытында кәнагәтьләндерелә.

Эш барышында җитешсезлекләр булмый калмый инде ул. Сезнең ярдәмегез, киңәшегез белән алар өстендә эшлибез. Ярдәм кирәк чагында авыл халкы, эшмәкәрләр, техника кирәк булса, башка төрле проблемалар булса, һәрвакыт булышып тора, Аллага шөкер. Бүгенге авыр сәяси, матди тормышта халыктан башка эшне алып барып булмый, рәхмәт сезгә, иптәшләр.

Төп вазыйфадан тыш, күп кенә өстәмә эшләрдә дә катнашырга туры килә. Һәйкәлләрне тәртипкә китерү, территорияне, юл буйларын, сулык тирәләрен чүп-чардан чистарту, баганалар агарту кебек эшләрдә авыл советы белән берлектә, мәктәп коллективы, клуб-китапханә хезмәткәрләре бик теләп катнаша.

Ел саен Яңа ел алдыннан уздырыла торган “Кышкы әкият” бәйгесендә авыл җирлекләре арасында быел 2 нче урынга лаек булдык, район Башлыгының Рәхмәт хаты һәм 4000 сумлык сертификат белән бүләкләндек. Рәхмәт территорияне бизәүдә үзләреннән зур өлеш керткән оешма хезмәткәрләренә, авыл халкына.

Аллага шөкер, менә шулай тыныч кына бергә-бергә эшләп, яшәп ятабыз. Мин теләр идем барыбызга да бу ел уңышлы булсын, сәламәт булыйк, сезгә иминлек, тынычлык, түземлек, бер-беребезне хөрмәт итеп, бер-беребезгә авыр сүз әйтмичә, бер-беребезне югалтмыйча, алга таба өмет белән яшик.

Игътибарыгыз өчен зур рәхмәт!!!

Традиция буенча җыен уңаеннан январь-февральдә юбилейларын билгеләп үтүчеләрне тәбрикләп китәргә рөхсәт итегез.

75 яшьләре тулу уңаеннан

* Район башлыгының Рәхмәт хаты белән бүләкләнә Шаймарданова Газилә Шәрип кызы!
* Абдулина Нәзирә Мулланур кызы!
* 65 яшь тулу уңаеннан шулай ук Район башлыгының Рәхмәт хаты белән Гатауллин Рәфис Шәех улы бүләкләнә.

Авыл җирлеге исеменнән юбилейлары белән тәбриклибез:

* 80 яшь тулу уңаеннан Шарипова Флүрә кашаф кызы
* 70 яшь тулу уңаеннан Саттаров Инсаф Шамил улын
* 60 яшь тулу уңаеннан Рамазанов Миненәсим Шәрифҗан улын
* 50 яшь тулу уңаеннан Мусина Фәнзилә Сәмигулла кызын
* 45 яшь тулу уңаеннан Арсланова Алия Наил кызын

Фаррахова Рәйсә Рәис кызы Татарстан Республикасы Үзәк сайлау комиссиясенең Рәхмәт хаты белән бүләкләнә.